BLM-beweging vir Nobelprys benoemBlack Lives Matter (Foto: Facebook) Die Black Lives Matter-beweging is benoem vir vanjaar se Nobelprys vir vrede. Die beweging is reeds in 2013 in die VSA op die been gebring, maar het in Mei verlede jaar veral momentum gekry ná die dood van George Floyd in Minneapolis. Talle betogers het ná Floyd se dood teen polisiebrutaliteit en rassisme in die VSA opgeruk waarna die sogenaamde #BlackLivesMatter-betogings tot so ver as Engeland, Duitsland en Australië uitgekring het. “Hierdie beweging het een van die sterkste bewegings wêreldwyd geword om rasse-onreg aan te spreek,” het die Noorweegse LP Petter Eide, wat die beweging vir die Nobelvredesprys benoem het, gesê. Luidens mediaberigte word Eide intussen oorval met dreigemente en haatboodskappe oor dié benoeming. Hy is egter nie van plan om die benoeming terug te trek nie. Die Black Lives Matter-beweging se benoeming vir die Nobelvredesprys volg kort nadat dit Vrydag die Sweedse Olof Palme-menseregteprys vir 2020 gewen het. Dié prys ter waarde van $100 000 word jaarliks toegeken deur die Olof Palme-gedenkfonds. ‘n Black Lives Matter-betoger met Paleis van Westminster in die agtergrond in Londen – 13 Junie 2020 (Foto: AP Photo/Kirsty Wigglesworth) Volgens die prysorganiseerders word die Black Lives Matter-beweging vereer vir sy werk om vreedsame burgerlike ongehoorsaamheid teen polisiewreedheid en rassegeweld reg oor die wêreld te bevorder. Luidens ’n verklaring het die Black Lives Matter-beweging “op ’n unieke manier die ontbering en pyn van die Afro-Amerikaanse minderheid, weens hul ongelykheid aan mense van ’n ander kleur, blootgelê.” Die prysorganiseerders het verder daarop gewys dat sowat 20 miljoen mense aan die Black Lives Matter-betogings in die VSA en miljoene ander reg oor die wêreld deelgeneem het. “Dit illustreer dat rassisme en rassistiese geweld nie net ’n probleem in die Amerikaanse samelewing is nie, maar ’n wêreldwye probleem.” Nominasies vir Nobelvredesprys Tienduisende mense, waaronder LP’s en ministers van alle lande, voormalige Nobelpryswenners en vooraanstaande akademici, kan kandidate vir die verskillende Nobelpryse benoem. Black Lives Matter-betogers gedurende ‘n betoging in Portland, Oregon – Julie 2020 (Foto: Noah Berger/AP) Die sperdatum vir benoemings eindig Sondag. Die WikiLeaks-stigter Julian Assange, voormalige Amerikaanse president Donald Trump en ’n trio opposisieleiers van Belarus onder leiding van Svetlana Tikhanovskaya, is reeds benoem. Die DA het ook intussen aangedui dat hy Suid-Afrikaanse gesondheidswerkers vir die 2022-Nobel-vredesprys gaan benoem. “Suid-Afrikaanse gesondheidswerkers veg nou al amper ŉ jaar lank heldhaftig teen die pandemie, dít midde ŉ gebrekkige gesondheidstelsel,” lees ŉ verklaring Dinsdag deur die DA. Die Nobelpryse word aan die begin van Oktober aangekondig. Verlede jaar se Nobelprys vir Vrede is aan die Verenigde Nasies se Wêreldvoedselprogram (WVP) toegeken “vir sy pogings om hongerte te bekamp, ​​vir sy bydrae tot die verbetering van die toestande vir vrede in konflikgeteisterde gebiede en as ’n dryfveer in pogings om die gebruik van hongerte as ’n wapen van oorlog en konflik te voorkom.”